TV7 JERUUSALEMMA UUDISED
Tere õhtust! Eetris on taas TV7 Jeruusalemma Uudised.
Mõned tänased teemad -
Iisraeli tähtsaim pühadeaeg
Ka Egiptus püüdleb rahuvahendajate sekka
Pinged süvenevad Liibanoni suunal
Möödunud kahe nädala jooksul
tähistati Iisraelis nii uut aastat Rosh haShana'd
ja ühtlasi 5778. a algust,
ning sellele järgnenud Yom Kippuri ehk Suurt lepituspäeva.
Järgnes Sukkot ehk 7 päeva kestnud Lehtmajade püha,
mis lõppes kolmapäeval 11.10
ja kulmineerus Toora rõõmupüha ehk Simchat Torah'ga,
kus Toora lugemist otsast peale alustatakse.
Lehtmajade püha ajal kogunes ligi 50 000 inimest Nutumüürile
saama preesterlikku õnnistust,
mida jagasid sajad cohanim'ide soost preestrid.
Kohal oli rahvast kogu maailmast, nii juute, kristlasi kui mittejuute.
USA president Trump pole veel otsustanud,
kas ta jääb Iraani ja P5+1 maade vahel sõlmitud tuumalepingu juurde.
Ta on nimetanud seda korduvalt halvaks ja USA-le häbiasjaks.
President peab teatama Kongressile 15.10 oma arvamuse lepingu suhtes,
kas seda jätkata, sellest loobuda või tuleks selle sisu kuidagi muuta.
Ka Iisraeli seisukohast on leping halb
ja seepärast ütles endine Amani ehk sõjaluure juht kindral Yadlin,
et kui USA lepingust ei loobu, tuleks seda kindlasti parandada.
Samuti pani ta ette, et kui Iraan ei nõustu lepingu sisu muutma,
tuleks sanktsioonid uuesti kehtestada.
Teised lääneriigid peavad lepingut heaks
ja pole uuteks sanktsioonideks valmis.
Tasub tähele panna sedagi, et mitmed Lääne tööstusriigid
on jõudnud sõlmida Iraaniga ulatuslikke majanduslepinguid,
mis on kindlasti avaldanud negatiivset mõju
võimalikele uutele sanktsioonidele.
Lisaks USA-le ja Venemaale
taotleb ka Egiptus rolli võimalikel uutel rahukõnelustel
Iisraeli ja palestiinlaste vahel.
Egiptuse president alustab siiski katsetega
ühendada kaht palestiinlaste parteid -
Abbasi juhitud Fatah't ja Gazat valitsevat Hamasi.
Iisrael on omakorda teatanud, et Hamasiga läbirääkimisi ei pea,
sest see on määratletud terrorirühmituseks
ja Iisraeli hävitamise siht on endiselt rühmituse põhikirjas.
Kumbki mainitud parteidest ei nõustu aga Iisraeli riiki tunnustama,
vaid otsivad rahvusvahelist tunnustust Palestiina riigile,
ilma et peaksid Iisraeli tunnustama.
Egiptuse ametnikud on vihjanud, et Iisrael peab kõrget hinda maksma,
kui ei suhtu mõistvalt Hamasi osalusele kõnelustel.
President al-Sisi on pannud mängu kogu oma mõjuvõimu,
et jõuda kavatsetud rahukõnelusi võõrustama enne USAd ja Venemaad.
Eelmisel laupäeval teatas president Trump,
et ei koli USA saatkonda Tel Avivist Jeruusalemma enne,
kui on näinud, kuhu viivad tema juhitavad rahuläbirääkimised.
Teade oli pettumuseks Iisraelile, sest Trumpi varasemad avaldused
on saatkonna suhtes teistsugust arvamust signaliseerinud.
President Trumpi avaldus tekitas vastakaid reaktsioone.
Iisraeli valitsuse minister Gila Gamliel ütles esmaspäeval:
"Kõigil maadel on aeg saatkonnad Jeruusalemma kolida.
Sellest paremat aega ja võimalust pole varem olnud."
See kõlas Gamlieli kõne lõpus
otsekui vastuseks president Trumpi üllatavale teatele.
Ka teised Knesseti liikmed
on Trumpi äkilise suunamuutuse suhtes hämmingus.
Rabi Yehuda Glick tõdes,
et vaevalt saatkonna kolimine siiski enne võimalikku rahulepet juhtub,
vaid pigem selle osana.
Teine Likudi minister Tzipi Hotovely andis Trumpile mõista:
"Kui tõesti tahate rahule võimalust anda, kolige saatkond Jeruusalemma.
Nii kindlustate sellegi, et Jeruusalemma ei jagata kunagi
ning alles siis saavad juudid ja araablased omavahel rahus elada."
Nii ütles minister Hotovely.
Iisraeli armee tsiviilhalduse valduses olevad dokumendid
Ottomani valitsuse ajalt näitavad,
et juudid ostsid tõesti maid Juudas ja Samaarias
nii toonaselt maavalitsuselt kui üksikmaaomanikelt.
Materjale on vähemalt 100 000 lehekülge
Ottomani impeeriumi, brittide, Jordaania ja ka juutide ajast.
Selle kõige tõlkimine vanast türgi ametikeelest võtab aega,
sest tegu on lepingute, kaartide, võlakirjade ja lubadustega,
mis puudutavad nii toonasele valitsusele
kui eraisikuist feodaalvürstidele kuulunud maaalu.
Kui tõlketöö kunagi valmib,
on sel suur mõju regiooni omandiõiguslikule ajaloole.
Erilist vastupanu paberite tõlkimisele ja avaldamisele avaldab Jordaania.
Hoolimata sellest, et Liibanonis baseeruv Hezbollah
on kaotanud tuhandeid võitlejaid sõjas Süüria valitsuse kaitseks,
on nad tihendanud ähvardusi Iisraeli suunas.
Iisraeli asundusteminister erukindral Yoav Galant
ütles eelmisel pühapäeval, et Hezbollah' peasekretär Nasrallah
on Iisraeli tagaotsituimate terroristide nimistu tipus.
"Iisrael ei viska kindaid nurka enne,
kui järgmine voor Iisraeli ja Iraani toetatud terrorirühmituse vahel
on lõpuni võideldud."
Jõulised avaldused johtusid sellest,
et Hezbollah' juht šeik Nasrallah süüdistas nädala eest Iisraeli
süstemaatilises Liibanoni suveräänsuse rikkumises,
kuna kasutab luuredroone, turva- kaameraid ja muid luureseadmeid.
"Lisaks juhib peaminister Netanyahu poliitika
kogu juudi rahva hävingusse," väitis Nasrallah.
Tema väitel jätkab Iisrael rünnakuid Süüriasse,
kasutades ettekäänet, et Süüria toimetab Hezbollah'le relvi.
Nasrallah' väävlihaisuline kõne
sisaldas otsest pöördumist Iisraeli rahva poole:
"Kõik te juudid, kes tulite Palestiinat okupeerima,
lahkuge maalt ja naaske sinna, kust kunagi lahkusite,
nii väldite kütuseks sattumist sõjas, mida teie idiootlik valitsus plaanib.
Asi on sionistliku liikumise soovis kasutada ära judaismi ja juute
plaaniga okupeerida Palestiina ja lõpuks kogu territoorium."
Nii rääkis Hezbollah' juht šeik Hassan Nasrallah.
Liibanoni president Michel Aoun ei nõua Hezbollah' desarmeerimist,
kuigi talt seda oodatakse.
Intervjuus Prantsuse ajalehele Le Figaro rääkis president Aoun,
et Hezbollah ei osale Liibanoni sisepoliitikas,
vaid suunab oma jõumanöövrid üksnes Iisraeli poole.
"Hezbollah pole suunanud relvi Liibanoni rahva ja armee vastu.
Nende ainus eesmärk on vastupanu Iisraeli riigile,
kes okupeerib jätkuvalt ka meie alu
ja keeldub järjepidevalt järgimast ÜRO resolutsioone
palestiinlastest põgenike naasmisõiguse kohta."
Maroniidi kristlasest president Aoun
rajas Liibanoni Vaba Isamaalise liikumise 2005. a
ja on sellest peale olnud Hezbollah' poliitiline liitlane.
Presidendiks valiti ta mullu.
"Me ei saa desarmeerida Hezbollah't, kui Iisrael keeldub austamast
ÜRO Julgeolekunõukogu resolutsioone.
See lihtsalt pole võimalik."
Nii kaitses Liibanoni president lõpuks avalikult
terrorirühmituse Hezbollah' õigust sõjategevuseks Iisraeli vastu.
Liibanon on Süüria kõrval teine riik,
kes on tehniliselt endiselt sõjas Iisraeliga.
Süüdistades Iisraeli ÜRO otsuste mitterespekteerimises,
unustas president Aoun mainida fakti,
et Liibanon ise rikub pidevalt ÜRO resolutsioone,
kui eitab UNIFIL-i vägede õigust inspekteerida Hezbollah' arsenali,
kaubavedu ja teadaolevaid relvaladusid.
See on tänaseks kõik.
Paluge rahu Jeruusalemmale ja jääge TV7 kanalile!
Tõlge: Monika Jaaguri
Kui soovite saadet toetada,
võite helistada TV7 Eesti telefonil 900 1777.
Kõne hind on 7 euri.
Võid teha ka ülekande ekraanil nähtavale arvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli.
Aitäh toetuse eest!
Lisainfo: www.tv7.ee